<classify> Hamisi Kilomoni ambaye alikuwa Mwenyekiti wa Baraza la Wadhamini la Klabu ya Simba, amesema amefurahi kujumuika pamoja na wanachama, mashabiki, wapenzi na viongozi wa Yanga katika hafla ya Kubwa Kuliko iliyoandaliwa na klabu hiyo lakini akasisitizakuwa uwepo wake haumaanishi kwamba amefukuzwa Simba na kuwaondoa hofu wote wenye wasiwasi. Ujio wa KIlomoni katika hafla hiyo jana uliamsha hisia za wanachama wa Yanga kutokana na pegine kuhisi mzee huyo amejiunga nao kufuatia hali ya sintofahamu aliyonayo pamoja na uongozi wa sasa wa Klabu ya Simba juu ya masuala ya hati miliki za jengo la klabu hiyo. Alipopewa nafasi ya kuzungumza alisema uwepo wake ukumbini hapo ni kutokana na undugu uliopo katika timu hizo mbili. Vijana wa sasa hivi ndio hamjui tu umuhimu wa hizi timu, zamani mtu wa Yanga akifa anazikwa na mtu wa Simba na hata ikitokea kwa Simba basi mtu wa Yanga ndio anamzika, alisema. Hivi karibuni Kilomoni alikuwa anapinga udhamini wa tajiri Mohammed Dewji katika klabu ya Simba na sasa amekuwa gumzo baada ya kusema hati ya majengo ya Simba anayo yeye na hawezi kuitoa. Akizungumzia timu hizo alisema ndio muhimili mkubwa wa soka nchini kiasi cha kutenganisha watu katika pande mbili tofauti. Mlichokifanya Yanga ni kitu kizuri sana, kwasababu hizi ndio timu za zamani katika soka letu, hivyo mnapokuwa mnafanya jambo kubwa kupongezwa ni lazima, alisema Kilomoni.  <topic>: michezo 